ན་མོ་གུ་རུ་བྷྱཿ འདིར་བླ་མའི་རྣལ་འབྱོར་བསྒོམ་པར་འདོད་པས། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམས་པ་སྔོན་དུ་བཏང་ནས། མདུན་གྱི་ནམ་མཁར་མཆོད་སྤྲིན་རྒྱ་མཚོའི་དབུས། །ཡིད་འཕྲོག་དཔག་བསམ་ལྗོན་པ་རྒྱས་པའི་རྩེར། །མི་འཇིགས་སེང་གེས་བཏེགས་པའི་ཁྲི་སྟེང་དུ། །བསླུ་མེད་སྐྱབས་མཆོག་རིན་ཆེན་གསུམ་གྱི་དངོས། །རྩ་བའི་བླ་མ་བློ་བཟང་ཆོས་འཕེལ་ཞབས། །སྐུ་མདོག་དཀར་གསལ་དགྱེས་པའི་ཉམས་དང་ལྡན། །ཆོས་གོས་གསུམ་གསོལ་གསེར་མདོག་པཎ་ཞྭས་མཛེས། །ཕྱག་གཡས་ཆོས་འཆད་གཡོན་པ་མཉམ་བཞག་དབུས། །ཟག་མེད་བདུད་རྩིས་གང་བའི་ལྷུང་བཟེད་བསྣམས། །མི་ཕྱེད་རྡོ་རྗེའི་སྐྱིལ་ཀྲུང་གིས་བཞུགས་པའི། །གནས་གསུམ་ཡི་གེ་གསུམ་གྱིས་མཚན་པ་ཡི། །ཧཱུཾ་ལས་འོད་འཕྲོས་རང་བཞིན་གནས་མཆོག་ནས། །རྩ་བའི་བླ་མར་སྲས་བཅས་རྒྱལ་བ་ཡིས། །བསྐོར་བ་སྤྱན་དྲངས་ཆུ་ལ་ཆུ་བཞག་ལྟར། །རོ་གཅིག་ཉིད་གྱུར་བསྐལ་བ་རྒྱ་མཚོའི་བར། །མྱ་ངན་མི་འདའ་བརྟན་པར་བཞུགས་སུ་གསོལ། །རྨད་བྱུང་ཡོན་ཏན་དྲན་པས་ཕྱག་འཚལ་ཞིང་། །མཆོད་ཚོགས་ཀུན་འབུལ་སྡིག་ལྟུང་མ་ལུས་བཤགས། །དགེ་ལ་ཡི་རང་ཟབ་རྒྱས་ཆོས་འཁོར་བསྐོར། །འདིས་མཚོན་དགེ་ཚོགས་བྱང་ཆུབ་ཆེན་པོར་བསྔོ། །སྐབས་འདིར་མཎྜལ་ཕུལ་ཏེ། ཐར་ལམ་ཀུན་སྟོན་རྣམ་འདྲེན་རྫོགས་སངས་རྒྱས། །སྲིད་ཞིའི་འཇིགས་སྒྲོལ་འགོག་ལམ་དམ་པའི་ཆོས། །རིག་གྲོལ་གཉིས་ལྡན་འཕགས་ཚོགས་དགེ་འདུན་ཏེ། །སྐྱབས་གསུམ་ཀུན་འདུས་བླ་མར་གསོལ་བ་འདེབས། །སྲིད་ཞིའི་གཙུག་རྒྱན་བདེ་བར་གཤེགས་བའི་ཞལ། །མཐོང་བའི་སྐལ་དམན་བདག་སོགས་འགྲོ་རྣམས་ལ། །རྨད་བྱུང་རྒྱལ་བའི་མཛད་པ་ལེགས་སྒྲུབ་པ། །མཚུངས་མེད་དྲིན་ཅན་བླ་མར་གསོལ་བ་འདེབས། །མགོན་པོ་གང་གི་གསང་གསུམ་བཀོད་པ་ནི། །སངས་རྒྱས་དངོས་སུ་བལྟས་ཏེ་གསོལ་བཏབ་ན། །གནས་སྐབས་མཐར་ཐུག་འདོད་དོན་ཀུན་སྩོལ་བ། །དགེ་ལེགས་ཀུན་འབྱུང་བླ་མར་གསོལ་བ་འདེབས། །དེ་ལྟར་གསོལ་བ་བཏབ་པས་བླ་མ་ལྷའི། །སྤྱི་བོ་མགྲིན་པ་སྙིང་གའི་ཡི་གེ་ལས། །བདུད་རྩི་དཀར་དམར་མཐིང་གསུམ་རྒྱུན་བབས་པ། །སྤྱི་བོ་ནས་ཞུགས་རང་ལུས་ལྟེམ་གྱིས་གང་། །ཐོག་མེད་ནས་བསགས་སྡིག་སྒྲིབ་མཐའ་དག་དང་། །ཁྱད་པར་བཀའ་དྲིན་གསུམ་ལྡན་བླ་མ་ལ། །མ་དད་བརྙས་སྨོད་ལོག་ལྟ་བགྱིས་པ་སོགས། །སྡིག་སྒྲིབ་ཀུན་བྱང་ལེགས་ཚོགས་ཟླ་ལྟར་འཕེལ། །ལན་ཅིག་ཙམ་ཞིག་རྙེད་པའི་དལ་འབྱོར་འདི། །དབང་པོའི་གཞུ་བཞིན་མི་རྟག་ཚུལ་བསམས་པས། །ཚེ་འདིའི་ཕུན་ཚོགས་ཀུན་ལས་བློ་ལོག་སྟེ། །ཕྱི་མ་དོན་གཉེར་སྐྱེ་བར་བྱིན་གྱིས་རློབས། །ལྷ་མིའི་དཔལ་འབྱོར་ཕུན་ཚོགས་ཐོབ་གྱུར་ཀྱང་། །སྲིད་པའི་སྡུག་བསྔལ་འདི་ལས་མ་འདས་ཕྱིར། །དེ་ཡི་ངང་ཚུལ་བསམས་ཏེ་བསླབ་གསུམ་ལ། །བརྩོན་པ་དྲག་པོས་སློབ་བར་བྱིན་གྱིས་རློབས། །ཐོག་མེད་དུས་ནས་དྲིན་གྱིས་བསྐྱངས་པའི་འགྲོ། །བླ་མེད་བྱང་ཆུབ་བདེ་ལ་འགོད་པའི་སླད། །ཚོགས་གཉིས་ཟུང་འབྲེལ་རྒྱལ་སྲས་སྤྱོད་པ་ནི། །སྒྲུབ་ལ་སྒྲ་དབྱངས་སྲས་པོ་ལྟ་བུར་ཤོག །མདོར་ན་རྗེ་བཙུན་བླ་མའི་ཐུགས་རྗེ་ཡིས། །ཤེས་རྒྱུད་ཉོན་མོངས་དབང་དུ་མི་འགྲོ་ཞིང་། །དམ་ཆོས་སྒྲུབ་པའི་མཐུན་རྐྱེན་མ་ལུས་པ། །ཇི་ལྟར་སྨོན་བཞིན་ལྷུན་གྱིས་འགྲུབ་པར་ཤོག །ཚེ་རབས་ཀུན་ཏུ་བླ་མའི་ཞབས་པད་མཆོག །བསམ་སྦྱོར་གཉིས་ཀྱིས་གུས་པས་བསྟེན་པ་ལས། །རིང་པོར་མི་ཐོགས་བྱང་ཆུབ་མཆོག་བརྙེས་ནས། །འགྲོ་ལ་ཕན་བདེའི་འོད་ཟེར་སྤྲོ་བར་ཤོག །ཅེས་གསོལ་བ་བཏབ་པའི་མཐར་བླ་མ་རང་ཉིད་ལ་ཐིམ་པར་མོས། ཕན་དང་བདེ་བའི་འབྱུང་གནས་ཤཱཀྱའི་བསྟན། །སྲིད་མཐའི་བར་དུ་དར་ཞིང་རྒྱས་པ་དང་། །མཐའ་ཡས་སྐྱེ་དགུ་མ་ལུས་ཕན་དང་བདེར། །རྫོགས་ལྡན་དུས་བཞིན་རྟག་ཏུ་རོལ་པར་ཤོག །བླ་མ་མཆོག་གི་ཐུགས་རྗེའི་ཆར་སྤྲིན་ནི། །བདག་ཅག་དད་པའི་མཁའ་དབྱིངས་རོལ་པ་ལས། །དགེ་ལེགས་གྲུ་ཆར་ཚད་མེད་འབབ་པ་ཡིས། །བདེ་སྐྱིད་དཔལ་ལ་རོལ་པའི་བཀྲ་ཤིས་ཤོག །ཅེས་སྐྱབས་མགོན་མཆོག་གི་ཡོངས་འཛིན་དམ་པ་བློ་བཟང་ཆོས་འཕེལ་བའི་ཞལ་སྔ་ནས་ཀྱི་བླ་མའི་རྣལ་འབྱོར་འདི་ལྟ་བུ་ཞིག་དགོས་ཞེས་ས་བདེ་ཆེན་པ་ཡེ་ཤེས་བསྟན་པས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་ཆོས་གྲྭ་ཆེན་པོ་བཀྲ་ཤིས་ལྷུན་པོའི་ཧ་ལྡོང་སྤྱི་ཁང་དུ་སྦྱར་བའོ།། །།